Ampia sabulan di kampuang makdang Upiak Manih, rang rumah Yuang Pasa, baliak ka Jakarta. Lah salamo tu sudah rayo nan tiket kapatabang masih maha.
Kato makdang, arus baliak di Indonesia paliang lamo tu dari Padang. Sabulan labiah. Abih bensin nomor satu di Semarang nomor duo di provinsi awak ko. Sabana barayo urang di kampuang dek urang rantau bajadi banyak e nan pulang.
“Baliak makdang tu ka Jawa Pasa?”
“Tu mah iyo Bilang batanyo juo kan tampak tadi sudah subuah lah pai liau,” kecek Pasa.
“Pasa ditanyo berang, indak ditanyo berang, sagalo susah se,” kato Bilang.
“Tadi mah bi basalam jo liau, Bilang se nan indak,” kato Kuriak Batuang.
“Wakden talaik jago.”
“Manga Bilang kok talaik, piala dunia sadang perai, barek karajo malam?”
“Ha ha ha ha yo mah Batuang, kok indak ko antahlah. Bae teh talua lu gak sajamang pagi ko,” kecek Pasa.
Makdang urang tarakhir nan baliak ka rantau. Adolah gak 60 urang nan pulang tahun ko dari rantau. Pontianak, Banjarmasin, Jakarta, Banduang, Surabaya, Serang, Lampuang, Bengkulu, Jambi, Palembang, Batam, Medan, Aceh. Ado lo dari Malaysia. Banyak sangaik.
Nan Makdang ko di Jakarta menggaleh kain. Batoko wee sinan. Lah 15 tahun, jarang pulang wee nye.
“Jadi salamo makdang di kampuang, apo se ota Pasa?”
“Manga lo itu nan Bilang tanyo, ndak ado nan lain?” Semba Kuriak Batuang.
“Paja ko tagiah mah,” kato Pasa.
Sapagi tu curito tantang parantau nan lah bi pai. Taraso langang kampuang, taibo-ibo ketek ati urang. Balau pi pai mancari paruntuangan. Di rantau bakuhampeh mancari piti. Kok dapak galeh ditambah. Kok barayia asam taun muko pulang liak. Nan indak, dingin dado ari rayo tu. Urang bi pulang nan awak indak. Batageh-tagehan badan, waktu tadanga takbir, badarai juo aie mato to.
“Den pernah mangalami mah, indak bapiti ka pulang hari rayo, bapilin paruik den dek ibo ati,” cek Pasa.
Bi tamanuang majilih lapau, mangana pangalaman surang-surang. (malin kapalo koto)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn